作者:無名氏
標題:沁園春
內容:天遣東皇，來慶誕辰，和氣先回。趁未將風月，平分八桂，且垂弧矢，相映三槐。歌遏行雲，舞縈迴雪，不比常年壽宴開。有賢守，送三千樂指，環侍金罍。文章政事奇哉。曾飛舄雙鳧天外來。便合除之六察，少旌最績，何為別駕，暫屈長才。尚億傳家，行將跨灶，豈但侯藩與外臺。稱觴看，靈龜支坐，老鶴眠階。